作者：赵以夫
词牌/韵律：贺新郎

paragraphs: 碾破长空绿。
看银蟾、一轮似水，照人清独。
缥缈风摇环佩碎，疑是英茎妙曲。
忽散作、天花芬馥。
帝子双双来洞户，炯肌肤、冰雪颜如玉。
愁易老，意难足。
楚江万顷疏汤沐。
想佳人，依然携手，碧云修竹。
葱蒨玲珑方寸许，清过千重夏木。
速就我、同倾湘醁。
追忆兰亭当日事，尽凄凉、也胜卢仝屋。
应不到，羡金谷。